་ན་ཅི་ལྟར་བྱ་ན།  ཀྱེ་མི་དག་དཀོན་མཆོག་ལ་མཆོད་པར་གྱིས་ཤིག་ཅེས་བརྗོད་གསུངས་ཀྱང་དེས་མི་ཡོང་ན།  ཁྱེད་ཀྱིས་དཀོན་མཆོག་ལ་མཆོད་རོལ་མཛོད་ཟེར་བ་དང་།  མཆོད་པའི་ཕྱིར་དུ་དབྱངས་འཐེན་ཅིག་ཟེར་བ་སོགས་བྱས་ན་ཉེན་ཆུང་ངམ་སྙམ།  ཡུལ་ལུགས་འདི་འདྲར་དེ་ཙམ་རེ་མ་བྱས་ན་བརྡ་ཙམ་གྱིས་གོ་བར་མི་ནུས་པས་སོ།  ། ཁྲི་དང་སྟན་ནི་ཆེ་མཐོ་དང་།  ། ཞེས་པ་འདི་ལ་ཁྲི་ཆེན་པོ་ལ་འདུག་པ་དང་།  སྟན་ཆེན་པོ་ལ་འདུག་པ་དང་།  ཁྲི་མཐོན་པོ་ལ་འདུག་པ་དང་།  སྟན་མཐོན་པོ་ལ་འདུག་པ་སྟེ་བཞི་ལས།  བླངས་འདས་ཉེར་བརྒྱད་པ་ཁྲི་ཆེན་པོ་ལ་འདུག་པ་ནི།  དགོས་མེད་དུ་རང་དགར་བ་སོ་དང་གསེར་དངུལ་ལ་སོགས་པའི་རིན་པོ་ཆེས་སྤྲས་པའི་ཁྲི་རིན་ཐང་ཆེན་པོ་ལ་འདུག་པའམ་ཉལ་བར་བྱེད་པའོ།  ། བླངས་འདས་ཉེར་དགུ་པ་སྟན་ཆེན་པོ་ལ་འདུག་པ་ནི།  དགོས་མེད་དུ་རང་དཀར་རིན་པོ་ཆེས་བརྒྱན་པ་ལྟ་བུའི་སྟན་རིན་ཐང་ཆེན་པོ་ལ་འདུག་པའམ་ཉལ་བྲ་བྱེད་པའོ།  ། བླངས་འདས་སུམ་ཅུ་པ་ཁྲི་མཐོན་པོ་ལ་འདུག་པ་ནི།  དགོས་མེད་དུ་རང་དགར་ཤིང་ལ་སོགས་པ་དངོས་པོ་དམན་པའི་ཁྲི་ཁྲུ་གང་ལས་ལྷག་པ་ལ་འདུག་པའམ་ཉལ་བར་བྱེད་ནའོ།  ། བླངས་འདས་སོ་གཅིག་པ་སྟན་མཐོན་པོ་ལ་འདུག་པ་ནི།  དགོས་མེད་དུ་རང་དགར་འཕྱིང་གདན་ལ་སོགས་པ་དངོས་པོ་དམན་པའི་སྟན་ཁྲི་གང་ལས་ལྷག་པ་ལ་འདུག་པའམ་ཉལ་བར་བྱེད་པའོ།  ། ཆོས་ལྡན་གྱི་དགོས་ཆེད་དུ་ཁྲི་སྟན་ཆེ་མཐོ་ལ་འདུག་དགོས་པའི་ཚེ་མི་རྟག་པའི་འདུ་ཤེས་དང་སྟོན་པའི་གནང་བའི་དུས་དྲན་པར་བྱས་ཏེ་འདུག་དགོས། ཕྱི་དྲོས་ཁ་ཟས་ཞེས་པ་བླངས་འདས་སོ་གཉིས་པ་ནི།  རང་གནས་པའི་གླིང་གི་ཉི་མ་ཕྱེད་ཡོལ་ནས་སང་ནང་( ༡༤༨ )པར་སྐྱ་རེངས་དང་པོ་མ་ཤར་གྱི་བར་དུས་རུང་གི་བཟའ་བཏུང་ལ་གནང་བའི་རྐྱེན་དང་མི་ལྡན་པར་ལོངས་སྤྱོད་པའོ།  ། དེ་ཡང་ཕྱི་དྲོ་དུས་རུང་གི་བཟའ་བཏུང་ལ་ལོངས་སྤྱོད་ན་ཁམ་རེ་རེ་ལ་ཉེས་བྱས་རེ་བསྐྱེད་དོ།  ། དུས་རུང་གི་བཟའ་བཏུང་ནི།  ཕྱེ་དང་།  ཆན་དང་།  ཤ་དང་།  ཐུད་དང་།  ཁུར་བ་སོགས་དང་།  བུར་ཤིང་ཆུར་རྐང་སོགས་དང་།  ཁམ་བུ་དང་།  སྟར་ཀ་དང་།  རྒུན་འབྲུམ་དང་།  སེའུ་འབྲུ་སོགས་དང་།  གྲོ་མ་དང་།  ཉུང་མ་དང་།  ལོ་མ་སོགས་དང་།  ཞོ་དང་།  འོ་མ་དང་།  འབྲས་ཐུག་ལ་སོགས་པ་དུས་རུང་གི་བཟའ་བཏུང་ངོ་།  ། སྐྱ་རེངས་ཤར་བའི་དུས་ཀྱི་མཚན་མ་ནི།  ཤར་ཕྱོགས་ཀྱི་ནམ་མཁའི་མདངས་སྔོ་སྐྱར་གྱུར་ཅིང་སྐར་མའི་འོད་ཅུང་ཟད་ཉམས་པ་སོགས་ཀྱི་ཚེ་ཡིན།  བླངས་འདས་སོ་དྲུག་གི་ནང་གི་མི་ཚངས་སྤྱོད་ནི་དངོས་པོ་ཁོ་ན་གཙོ་ཞིང་།  གཞན་མ་རྣམས་འདུ་ཤེས་གཙོ་བར་གསུངས་པའི་འདུ་ཤེས་མུ་དྲུག་གི་ཚུལ་ཤེས་པ་ཡང་གལ་ཆེའོ།  ། གསེར་དངུལ་ལེན་ཅེས་པ་བླངས་འདས་སོ་གསུམ་པ་ནི།  གསེར་དངུལ་ཟངས་ལ་སོགས་པའི་རིན་པོ་ཆེ་ལ་ངོ་བོ་ལ་མི་རུང་བའི་བློ་མ་བཞག། རྐྱེན་ལ་བལྟས་ཏེ་གནང་བ་ཡོད་པའི་བློ་མ་བཞག། དགོས་པ་ཆོས་ལྡན་འདི་འདྲ་ཞིག་གི་ཕྱིར་ཏུ་བཅང་སྙམ་པའི་བློ་མ་བཞག་པར་ནོར་རམ་ཆོས་ཀ་གསོག་འདོད་ཀྱི་བློས་བདག་གིར་བྱེད་པའོ།  ། འོན་ཀྱང་རིན་པོ་ཆེ་ལ་རེག་པ་ཙམ་ལ་ནི་དགེ་ཚུལ་ལ་ཉེས་བྱས་སུ་མ་གསུངས་ཤིང་།  མཐུན་རྐྱེན་གྱི་རྒྱུ་རིན་པོ་ཆེ་ཉུང་ངུ་ཙམ་འཆང་བའི་ཚེ།  རིན་པོ་ཆེ་འདི་ངོ་བོའི་སྒོ་ནས་མི་རུང་ཡང་འདི་བསྒྱུར་བ་ལས་ཆོས་གོས་སོགས་ཆོས་ལྡན་གྱི་ཡོ་བྱད་བསྒྲུབ་ཏུ་རུང་བས་དེའི་ཆེད་དུ་བཅང་སྙམ་པ་བྱས་ནས་འཆང་ངོ་།  ། བླངས་འདས་སོ་དྲུག་པོ་གང་འོག་ཐམས་ཅད་ལ་རང་རང་གི་ཕྱོགས་མཐུན་གྱི་ཉེས་པ་སྲུང་དགོས་རྒྱུ་ཡང་མང་པོ་ཞིག་ཡོད་པ་སྣང་བས་བསླབ་བྱ་འོད་ལྡན་སྙིང་པོ་ལ་སོགས་རྒྱས་པ་དག་རིམ་གྱིས་བལྟས་ནས་ཤེས་པ་བྱེད་དགོས་ཀྱི་ཆོས་གང་དང་གང་ལ་ཡང་དེ་ལས་མེད་པའི་ཧྲིལ་ཧྲིལ་གུ་དོག་པོ་དང་།  དེ་ཀ་ཙམ་གྱིས་ཆོག་མང་པོས་ཅི་བྱེད་སྙམ་པའི་སྐལ་བ་ཞན་པོ་དེ་འདྲ་བྱེད་མི་རུང་། ཉམས་པ་རྣམ་པ་གསུམ་དག་དང་།  ། ཞེས་པ་ལ་ཁྱིམ་པའི་རྟགས་སྤོང་བ་ཉམས་པ།  རབ་ཏུ་བྱུང་བའི་རྟགས་བླངས་པ་ཉམས་པ།  མཁན་པོར་གསོལ་བ་བཏབ་པ་ཉམས་པ་གསུམ་སྟེ་དེའི་དང་པོ་བླངས་འདས་སོ་བཞི་པ་ཁྱིམ་པའི་རྟགས་སྤོང་བ་ཉམས་པ་ནི།  གོས་ཁ་དོག་དཀར་པོ་དང་།  དཀར་པོ་མིན་ཡང་དོར་ཐུང་དང་ཕུ་དུང་ཅན་དང་།  ཁ་ཚར་དང་ཕུན་ཚར་མ་བཅད་པར་གྱོན་པ་སོགས་ཁྱིམ་པའི་རྟགས་མཚན་ཉིད་པ་རྣམས་འཆང་བར་བྱེད་པའོ།  ། དེ་བཞིན་དུ་སྐྲ་རིང་པོ་དང་ཁ་སྤུ་རིང་པོ་དང་སེན་མོ་རིང་པོ་སོགས་མི་རུང་ངོ་།  ། བླངས་འདས་སོ་ལྔ་པ་རབ་ཏུ་བྱུང་བའི་རྟགས་བླངས་པ་ཉམས་པ་ནི།  བླ་གོས་དང་།  མཐང་གོས་དང་།  གདིང་བ་དང་།  ལྷུང་བཟེད་ལ་སོགས་པ་རབ་ཏུ་བྱུང་བའི་རྟགས་རྣམས་དོར་བ་དང་དེ་དག་ཡོད་ཀྱང་མི་འཆང་བ་དང་།  སྒྲུབ་ནུས་བཞིན་དུ་མི་སྒྲུབ་པ་དང་།  ཆོས་གོས་སོགས་ཡོད་ཀྱང་ལུས་ལ་མི་གྱོན་ཞིང་ལྷུང་བཟེད་དུ་ལོངས་མི་སྤྱད་པ་སོགས་བྱེད་པའོ།  ། དིང་སང་དགེ་ཚུལ་གྱིས་བླ་གོས་མཐང་གོས་ཀྱི་འབྲལ་སྤང་སྲུང་མི་དགོས་པ་དང་ལྷུང་བཟེད་རེ་ཤིག་ཙམ་མ་རྙེད་ན་གཡར་པོ་ཙམ་གྱིས་རབ་བྱུང་བསྙེན་རྫོགས་བྱས་ཆོག་པ་དང་།  བོད་ཀྱི་ཕྱོགས་འགའ་ཞིག་གི་ཡུལ་ན་ཆུ་གཙང་མ་སྲོག་ཆགས་མེད་པ་རྙེད་སླ་བ་ཡང་ཡོད་པ་དང་།  མི་རྙེད་རིང་ལ་གདིང་བ་འཁོར་གསུམ་ཁེབས་ཙམ་ལས་མ་བྱུང་ཀྱང་རེ་ཤིག་( ༡༤༩ )ལ་བྱ་ཐབས་མེད་སླར་རིམ་གྱིས་སྒྲུབ་དགོས་པའི་སྲོལ་དར་བ་ལ་ཁག་བཞག་ནས།  དགེ་ཚུལ་ལ་བླ་གོས་མི་དགོས་མཐང་གོས་མི་དགོས་ལྷུང་བཟེད་མི་དགོས་དགེ་ཚུལ་དགེ་སློང་ཐམས་ཅད་ལ་ཆུ་ཚགས་ལ་མི་དགོས།  གདིང་བ་ཚད་ལྡན་བླ་ཆེན་མ་གཏོགས་གཞན་མི་དགོས།  ལྷེབས་ཙམ་ཡོད་ཀྱང་བཟང་མེད་ཀྱང་རུང་།  སྣམ་སྦྱར་བླ་ཁུར་ལེན་པ་དག་མ་གཏོགས་གཞན་ལ་ཡོད་ཀྱང་བཟང་མེད་ཀྱང་ཆོག། ལྷུང་བཟེད་རབ་བྱུང་མཁན་པོ་འདྲ་བྱེད་མཁན་ཡིན་ན་མ་གཏོགས་ཅི་བྱེད་སྙམ་པ་བྱེད་མཁན་མང་ཞིང་སྨྲ་མཁན་མང་བ་མ་གཏོགས་དགོས་པའི་བསླབ་སྦྱངས་བྱེད་པ་ཉུང་བ་ནི་རྒྱལ་བའི་བསྟན་པ་ཉམས་ཤིང་རང་ཉིད་སྡོམ་པ་ཤོར་བའི་རྟགས་དང་རྟེན་འབྲེལ་ངན་པ་བདུད་ཀྱི་གསང་ཚིག་བདུད་ཀྱི་བྱ་བ་སྟེ་དེ་འདྲ་མི་རུང་དགེ་ཚུལ་ཡན་ཆད་ཐམས་ཅད་ཀྱིས་བསྒྲུབ་དགོས་ཟེར་མཁན་བྱུང་ན་བློ་ལ་མི་འབབ་ཞིང་དགེ་བཤེས་ཆེན་པོར་རློམ་པ་དག་ཀྱང་དེ་འདྲ་བློར་མི་འབབ་བདེན་མི་ཟེར།  ཁོང་རང་དག་ལ་ཡང་དེ་འདྲའི་སྣང་རུང་མེད་པ་ཡོད་གདའ་བ།  དེ་ཐམས་ཅད་ཁ་ཐུར་ལ་བལྟ་ཞིང་སྐལ་བ་ངན་པ་ཤ་སྟག་ཡིན་པའི་རྟགས་དང་རྟེན་འབྲེལ་ངན་པ་ཁྱད་པར་ཧོར་ཡུལ་འདི་ན་ཐུ་བ་གདའོ།  ། དེ་འདྲའི་གང་ཟག་དགེ་བཤེས་མ་ཡིན་ཞིང་སྡིག་བཤེས་ཡིན་པས་དེ་འདྲ་ལ་ཚད་མར་མ་འཛིན་པར་གསུང་རབ་ལ་ཚད་མར་བཟུང་།  རྒྱལ་བ་ཡབ་སྲས་དང་རྗེ་བཙུན་དམ་པ་ཡེ་ཤེས་རྒྱལ་མཚན་ཡབ་སྲས་བརྒྱུད་འཛིན་དང་བཅས་པ་ལ་ཚད་མར་བཟུང་དང་ཀྭ་ཡེ་གྲོགས་པོ་དག་དགེ་བའི་བཤེས་ནི་ཉིན་མོའི་སྐར་མ་ལས་ཀྱང་དཀོན་པར་འདུག་གོ།  ། ཞེས་བདག་དང་སྐལ་བ་མཉམ་པའི་གྲོགས་པོ་རྒན་གཞོན་རྣམས་ལ་བྱ་བཏང་བའོ།  ། བླངས་འདས་སོ་དྲུག་པ་མཁན་པོ་གསོལ་བ་བཏབ་པ་ཉམས་པ་ནི།  མཁན་པོ་ལ་མ་གུས་པ་དང་།  ཁྱད་དུ་གསོད་པ་ལ་སོགས་པའི་བློས་མཁན་པོར་མི་འཛིན་པ་དང་།  ཕའི་འདུ་ཤེས་མི་འཇོག་པ་དང་།  བྱ་བ་མི་ཞུ་བ་དང་།  ཆོས་ལྡན་གྱི་བཀའ་སྒོ་སྒྲུབ་ནུས་བཞིན་དུ་མི་སྒྲུབ་པ་དང་།  ཕྱག་འཚལ་བ་དང་།  མངོན་དུ་ལྷང་བ་དང་།  བཀུར་སྟི་དང་།  སྲི་ཞུ་དང་།  བསྙུན་གསོལ་བ་དང་།  བསྙེན་བཀུར་བྱ་བ་དང་མཚན་ནས་བརྗོད་པའི་ཚེ་དོན་གྱི་སླད་དུ་མཚན་ནས་སྨོས་ཏེ་བདག་གི་མཁན་པོ་མི་བརྗོད་པ་སོགས་མཁན་པོ་བསྟེན་ཚུལ་རྣམས་ཚུལ་བཞིན་དུ་མི་བྱེད་པའོ།  ། སུམ་ཅུ་དྲུག་ནི་བླངས་ལས་འདས་ཞེས་པ་ནི།  སྲོག་གཅོད་ནས་བཟུང་མཁན་པོ་གསོལ་བ་བཏབ་པ་ཉམས་པའི་བར་གྱི་ཉེས་བྱས་སོ་དྲུག་པོ་དེ་རྣམས་ནི་རང་གི་མཁན་སློབ་ཀྱི་དྲུང་དུ་ཁས་བླངས་པ་ལས་འདས་པའི་ཉེས་བྱས་ཡིན་ཞེས་པའོ།  ། གསུམ་པ་ཕྱོགས་མཐུན་གྱི་ཉེས་པ་སྡོམས་ཙམ་གྱི་སྒོ་ནས་ངོས་འཛིན་པ་ནི།  བླངས་པ་ལ་རྟེན་རྟགས་དང་ནི།  ། སློང་སྣོད་ཉེར་སྤྱོད་རྒོད་པ་དང་།  ། འདོད་དང་གནོད་དང་འགྲོགས་པ་དང་།  ། མ་གུས་མི་སྦྱོང་གཞི་ལས་བྱུང་།  ། ཞེས་པ་སྟེ་དགེ་ཚུལ་ལ་ལྟུང་མེད་དུ་གསུངས་པ་དང་བླངས་འདས་ཀྱི་ཉེས་པ་རྣམས་མ་གཏོགས།  གཞན་འདུལ་བ་ལུང་སྡེ་བཞི་ལས་གསུངས་པའི་ཉེས་པ་ཇི་སྙེད་ཅིག་ཡོད་པ་དེ་ཐམས་ཅད་དགེ་ཚུལ་ལ་ཕྱོགས་མཐུན་གྱི་ཉེས་བྱས་སུ་གསུངས་ལ།  དེ་ཐམས་ཅད་ཀྱི་གནད་བསྡུས་ན་བཅུར་འདུ་བ་ཡིན་ཏེ།  རྟགས་ཀྱི་གཞི་ལས་བྱུང་བ་དང་སློང་བའི་གཞི་ལས་བྱུང་བ་དང་།  སྣོད་ཀྱི་གཞི་ལས་བྱུང་བ་དང་།  ལོངས་སྤྱོད་ཀྱི་གཞི་ལས་བྱུང་བ་དང་།  རྒོད་པའམ་འཕྱར་གཡེངས་ཀྱི་གཞི་ལས་བྱུང་བ་དང་།  འདོད་པའི་གཞི་( ༡༥༠ )ལས་བྱུང་བ་དང་།  གནོད་པའི་གཞི་ལས་བྱུང་བ་དང་།  འགྲོགས་པའམ་གནས་པའི་གཞི་ལས་བྱུང་བ་དང་།  མ་གུས་པའི་གཞི་ལས་བྱུང་བ་དང་།  མི་སྦྱོང་བའི་གཞི་ལས་བྱུང་བ་རྣམས་སོ།  ། དེ་དག་ལ་ཡང་སྡོམ་པ་སོ་སོ་བ་ཉམས་པའི་ཕྱོགས་མཐུན་དང་།  སྡོམ་པ་ཐམས་ཅད་ཉམས་པའི་ཕྱོགས་མཐུན་གཉིས་སུ་གསུངས་ཏེ།  རྟགས་ཆ་ལུགས་ལས་བརྩམས་ཏེ་གསུངས་པ་དང་།  ཟས་དང་གོས་ལ་སོགས་པ་འཚོལ་བ་ལས་བརྩམས་ཏེ་གསུངས་པ་སོགས་དང་འགལ་བ་གོང་མ་བདུན་པོ་ཕལ་ཆེ་བ་རྣམས་སྡོམ་པ་སོ་སོ་བ་ཉམས་པའི་ཕྱོགས་མཐུན།  ཁྱིམ་པ་དང་འགྲོགས་པའམ་བསླབ་ཁྲིམས་ལས་གཡེལ་བའི་གྲོགས་ངན་དང་འགྲོགས་པ་སོགས་དང་མཁན་སློབ་དང་ཆོས་དང་གྲོགས་ལ་མ་གུས་པ་དང་སྐྱབས་འགྲོའི་བསླབ་བྱ་ལས་ཉམས་པ་སོགས་དང་།  གསོ་སྦྱོང་དབྱར་གནས་དགག་དབྱེ་མི་བྱེད་པ་སོགས་འོག་མ་གསུམ་པོ་ཕལ་ཆེ་བ་སྡོམ་པ་ཐམས་ཅད་ཉམས་པའི་ཕྱོགས་མཐུན་ཡིན་པར་གསུངས་པས་འདི་ས་བོན་བྱས་ནས་དེ་ནས་ཡོངས་འཛིན་ཡེ་ཤེས་རྒྱལ་མཚན་གྱིས་མཛད་པའི་བསླབ་བྱ་འོད་ལྡན་སྙིང་པོ་དང་།  འདུལ་བ་རྒྱལ་མཚོའི་སྙིང་པོའི་ཊཱིཀྐ་དང་འདུལ་འཛིན་གྲགས་པ་རྒྱལ་མཚན་གྱིས་མཛད་པའི་དགེ་ཚུལ་གྱི་བསླབ་བྱ་ཆེན་མོ་དང་འདུལ་འཛིན་བློ་གྲོས་སྦས་པའི་དགེ་ཚུལ་གྱི་བསླབ་བྱ་དང་།  རྒྱ་གར་གྱི་གཞུང་འདུལ་བ་འོད་ལྡན་དང་།  སུམ་བརྒྱ་པ་རྩ་འགྲེལ་དང་།  འདུལ་བ་མདོ་རྩ་ལ་སོགས་པ་བལྟ་ཞིང་།  དེ་འདྲའི་ཤེས་རབ་རྒྱ་ཆེར་མེད་ཀྱང་དགེ་སློང་གི་བསླབ་བྱ་ཆེན་མོ་དང་།  དགེ་སློང་གི་བསླབ་བྱ་ལག་ལེན་གསལ་བའི་སྒྲོན་མེ་དང་།  དགེ་སློང་གི་བསླབ་བྱ་གནམ་རྩེ་ལྡེང་མ་དང་།  དགེ་སློང་གི་བསླབ་བྱ་གཞན་ཕན་སྙིང་པོ་དང་།  བསླབ་བྱ་རྣམ་གསལ་སྒྲོན་མེ་སོགས་ལ་བལྟས་ན་ཕྱོགས་མཐུན་ཐམས་ཅད་ངེས་པ་ལ་ཕན་ཆེ་ཡོད།  དགེ་ཚུལ་གྱིས་དགེ་སློང་གི་བསླབ་བྱ་ལ་བལྟ་རྟོག་བྱེད་མི་རུང་ཅེས་སྨྲ་བ་མང་མོད་ཀྱང་།  སོ་ཐར་གྱི་སྡོམ་པ་མ་ཐོབ་ན་དགེ་ཚུལ་དང་དགེ་སློང་གི་བསླབ་བྱ་ཐུན་མོང་མ་ཡིན་པ་མཉན་དུ་མི་རུང་ཞིང་དགེ་ཚུལ་གྱིས་ཀྱང་དགེ་སློང་གི་བསླབ་བྱ་ཐུན་མོང་མ་ཡིན་པ་འདུལ་བའི་ལས་ཆོག་སོགས་མཉན་པར་མི་བྱ་བ་ཡིན་ཀྱང་།  ཕམ་ལྷག་སྦོམ་པོ་ལྟུང་བྱེད་སོགས་ཕལ་ཆེ་བ་རྣམས་ཉེས་པ་ཡང་ལྕི་མ་གཏོགས་དགེ་ཚུལ་ལ་ཡང་ཉེས་པར་འགྱུར་བའི་བསླབ་བྱ་ཐུན་མོང་བ་ཡིན་བྱས་ཀྱང་ཆོག་ཅིང་འོད་སྙིང་དུ་དགེ་སློང་ལ་འདི་དང་འདིར་འགྱུར་ཞེས་གསུངས་པས་ཀྱང་ཤེས་སོ།  ། བཞི་པ་ཞར་བྱུང་ལྟུང་མེད་ངོས་འཛིན་པ་ནི།  འཆང་བ་དང་ནི་བྲལ་བ་དང་།  ། དེ་བཞིན་ས་ནི་རྐོ་བ་དང་།  ། རིན་ཆེན་རེག་དང་མེ་ལ་རེག། སྤངས་ནས་ཟ་བར་བྱེད་པ་དང་།  ། ལྗོན་ཤིང་འཛེག་དང་ཤིང་གཅོད་དང་།  ། བྱིན་ལེན་མ་བྱས་ཟ་བ་དང་།  ། རྩྭ་སྔོན་མི་གཙང་འདོར་བ་དང་།  ། དེ་བཞིན་གསོག་འཇོག་ཟ་བ་དང་།  ། ས་བོན་འཇོམས་དང་བསླབ་པའི་གཞི།  ། ཞེས་པ་སྟེ་དངོས་སུ་བཅུ་གཉིས་ལས་མ་བྱུང་ཀྱང་།  དེའི་ནང་གི་འཆང་བ་ལ་གོས་བྱིན་གྱིས་མ་བརླབས་པར་འཆང་བ་དང་ལྷུང་བཟེད་བྱིན་གྱིས་མ་བརླབས་པ་འཆང་བ་གཉིས་སུ་ཕྱེ།  དེ་བཞིན་དུ་ཟླ་འཇོག་དང་།  དགོན་པའི་བྲལ་བ་དང་།  སོག་འཇོག་བྱེད་པ་དང་།  དགེ་ཚུལ་ནང་ནུབ་ལྷག་པོ་ཉལ་བ་དང་།  ལས་ཀྱི་གནས་ནས་མི་སྨྲ་བར་འགྲོ་བ་སྟེ་དེ་རྣམས་ལ་གནང་བ་ཕྱེད་དང་བཅྭོ་བརྒྱད་དོ།  ། ཕྱེད་ནི་ཁྱིམ་པ་དང་ནུབ་ལྷག་ཉལ་བ་མ་གནང་བས་ནུབ་ལྷག་ལ་གནང་བ་ཕྱེད་དུ་བྱས་པའོ།  ། ས་བཅད་བཞི་པ་བསླབ་པ་ཡོངས་སུ་སྦྱོང་བའི་སྒོ་ནི་སྲུང་བ་ནི།  དགེ་ཚུལ་དག་གིས་ཀྱང་ཟླ་བ་ཕྱེད་རེ་བཞིན་གསོ་སྦྱོང་དང་དེ་བཞིན་དུ་དབྱར་གནས་དང་དགག་དབྱེ་ཚུལ་( ༡༥༡ )མཐུན་ངེས་པར་བྱེད་དགོས་པ་དང་།  ལྷག་པར་ཞི་ལྷག་གི་གསོ་སྦྱོང་བྱ་བ་བླ་མའི་མན་ངག་ཚད་ལ་མ་ནོར་བ་ལ་ཉམས་ལེན་སྙིང་པོར་བྱེད་དགོས་པ་ཡིན་ནོ།  ། ས་བཅད་ལྔ་པ་བདེ་བར་གནས་པའི་རྐྱེན་བསྟེན་པའི་སྒོ་ནས་སྲུང་བ་ནི།  ཆོས་སྒྲུབ་པའི་མཐུན་རྐྱེན་ཟས་དང་གོས་དང་གནས་ཁང་དང་མལ་སྟན་སོགས་བཟང་པོ་དང་མང་པོ་ལ་འདོད་ཞེན་ཆེན་པོ་བྱས་ནས་འཚོལ་བ་ནི།  འདོད་པ་བསོད་ཉམས་ཀྱི་མཐའ་ཡིན་པས་མི་རུང་།  ཡོད་བཞིན་དུ་ལོངས་སྤྱོད་མི་ནུས་པར་ངན་པ་ཟ་ཞིང་ངན་པ་གྱོན་སྤྲང་པོའི་ལུགས་ཀ་ཆེད་དུ་གཉེར་ནས་བྱེད་པ་ངལ་ཞིང་དུབ་པའི་མཐའ་ཡིན་པས་བྱེད་དུ་མི་རུང་།  དེས་ན་འདོད་སྲེད་ཆེན་པོ་མི་བྱེད་པར་ན་བ་ཙམ་ཞིག་ལ་གནས་སྟེ་སྟོན་པས་གནང་བ་བཞིན་བྱེད་ཅིང་སྟོན་པས་བཀག་པ་སྤོང་བའོ།  ། གསུམ་པ་ཉམས་ན་ཕྱིར་བཅོས་པའི་ཐབས་ནི།  ཕམ་འདྲ་བཞི་གང་རུང་བྱུང་ན་སྡོམ་པ་གཏོང་བས་དགེ་འདུན་གྱི་ནང་དུ་གནས་སུ་མི་རུང་།  བླངས་འདས་ཀྱི་ཉེས་པ་ཆར་གཏོགས་དང་བཅས་པ་གང་འདྲ་ཞིག་བྱུང་ཀྱང་དགེ་སློང་རྣམ་དག་གི་མདུན་དུ་བཤགས་པར་བྱ།  དེ་ཡང་ཁོང་པར་དུག་སོང་བ་ལྟ་བུའི་འཇིགས་སྐྲག་དང་།  འགྱོད་ཅིང་ངོ་གནོང་བས་འཕྲལ་འཕྲལ་དུ་བཤགས་པ་ལ་འབད་དགོས་ཏེ།  ཉིན་གཅིག་ཙམ་མ་བཤགས་པར་ལུས་ན་སང་ཉིན་རེས་ལྟུང་བ་དངོས་གཞི་དེ་དང་།  མ་མཐོལ་བའི་ཉེས་པ་དང་།  དེ་མ་བཤགས་པའི་ཉེས་པ་གསུམ་འབྱུང་།  ཉིན་གཉིས་སོང་རེས་དྲུག། གསུམ་སོང་རེས་བཅུ་གཉིས།  བཞི་སོང་རེས་ཉི་ཤུ་རྩ་བཞིར་འགྱུར་བ་སོགས་གཟུགས་སུ་གྲུབ་ན་འཇིག་རྟེན་གྱི་ཁམས་སུ་མི་ཤོང་བ་ལྟ་བུ་འོང་གསུངས།  ཕྱོགས་མཐུན་གྱི་ཉེས་པ་གང་བྱུང་ཡང་སྔར་བྱས་ལ་འགྱོད་པ་དྲག་པོ་དང་།  ཕྱིན་ཆད་སྲོག་ལ་བབ་ཀྱང་མི་བྱ་བའི་སྡོམ་སེམས་ཡང་ཡང་བྱའོ།  ། དེ་ལྟར་འདིར་ནི་ཉུང་ངུ་ཙམ་ཞིག་བཀོད་ཀྱི་བློ་ཅུང་ཟད་འཕེལ་བ་ན་རིམ་བཞིན་རྒྱས་པ་རྣམས་ལ་ཡང་ཡང་བལྟ་དགོས་སོ།  ། དགེ་ཚུལ་གྱི་བསླབ་བྱ་འདུལ་བ་རྒྱ་མཚོའི་སྒོ་ཞེས་བྱ་བ་བདག་གི་བླ་མ་བཀའ་དྲིན་མཉམ་མེད་སྐྱིད་གྲོང་དགེ་སློང་ལ་ཞལ་སྔ་ནས་ནི་དགེ་ཚུལ་དད་པ་དང་ལྡན་པ་དག་ལ་ཕན་ཕྱིར་བསླབ་བྱ་འོད་ལྡན་སྙིང་པོ་ལས་བཏུས་ཏེ་ཉུང་བསྡུས་བྲིས་བཀའ་སྩལ་སྤྱི་བོས་ནོད་ནས་བདག་ལམ་བྲག་བླ་མས་བཟང་ལུང་རི་ཕུག་ཏུ་བྲིས་ལགས་པར་ནོངས་པ་གང་ཡོད་བླ་མ་རིན་པོ་ཆེའི་སྤྱན་སྔར་བཤགས་ཤིང་དགེ་བས་ཐུབ་དབང་རྡོ་རྗེ་འཆང་བློ་བཟང་གྲགས་པའི་བསྟན་པ་རྫོགས་ལྡན་བཞིན་དུ་རྒྱས་པ་དང་།  བདག་ཅག་ལ་སོགས་པ་སེམས་ཅན་གང་སུ་དག་དེང་ནས་བྱང་ཆུབ་ཀྱི་བར་དུ་ཚུལ་ཁྲིམས་གཙང་ཞིང་མ་འདྲེས་མ་སྦགས་ལ་རྣམ་པར་དག་པའི་དཔལ་ཤ་སྟག་ཐོབ་པ་དང་མི་འབྲལ་བར་གྱུར་ཅིག།  ། །